Aanvalle op vragmotors is ‘ekonomiese sabotasie’‘n Vragmotor wat in Maart vanjaar tussen Villiersdorp en Botrivier in die Overberg met ‘n petrolbom bestook is. (Foto: Verskaf) Vier ministers het Sondag vergader oor die vlaag aanvalle op vragmotors op die land se paaie en gesê dit is niks anders as “ekonomiese sabotasie” nie en dat stappe gedoen word om dit hok te slaan. Die verenigings vir vragmotorbestuurders in die vrag- en logistieke sektor het hulself van die beplande staking van 1 en 2 September gedistansieer. Daar is egter dreigemente en geweld, insluitend die brand van vragmotors, wat plaasgevind het. Die ministers van indiensneming en arbeid, polisie, vervoer en binnelandse sake het Sondag dringend vergader om ŉ verslag te ontvang oor die vordering wat gemaak is om die voortgesette geweld te hanteer en om op ŉ pad vorentoe te besluit. Daar is tydens die vergadering benadruk dat die voorvalle van sabotasie deur kriminele elemente gelei word wat verantwoordelik is vir die versperrings, die brand van vragmotors en bates, sowel as die intimidasie van en moord op vragmotorbestuurders. Volgens die ministers is tydens die vergadering besluit dat wetstoepassingsagentskappe sal verseker dat die outoriteit van die staat nie ondermyn word nie en dat sigbaarheid in gewelddadige brandpunte verhoog word. Die departement van internasionale betrekkinge en samewerking sal met plaaslike eweknieë in gesprek tree om die saak te hanteer. Daar sal deurlopend gesamentlike inspeksies in alle provinsies plaasvind om te verseker dat nakoming in die sektor plaasvind. Die taakspan het ook ooreengekom om ŉ duidelike aksieplan op te stel en om gereelde terugvoer te gee aan die gesamentlike interministeriële taakspan. Volgens die ministers word die voorvalle al meer gewelddadig en sal die polisie voortgaan om teen enige onwettigheid op te tree. Die vergadering van die ministers kom te midde van gerugte dat vragmotors wat Maandag Suid-Afrika vanaf buurlande binnekom, aangeval sal word. Inligting en kennisgewings word tans op sosiale media versprei waarin beweer word dat buitelandse vragmotorbestuurders Maandag aangeval sal word as hulle op Suid-Afrika se paaie ry. Sommige van die boodskappe beweer ook dat ŉ voedsel- en steenkooltekort in Suid-Afrika sal ontstaan omdat vragmotors verhoed gaan word om die land binne te kom. Brig. Vish Naidoo, nasionale woordvoerder van die polisie, het gesê hy is bewus van die gerugte wat die ronde doen, maar daar is tans geen aanduiding dat daar enige waarheid in steek nie. “Ons het al twee keer vantevore vanjaar dieselfde ding gehad waar hierdie boodskappe versprei word en toe het daar niks gebeur nie. Ons vermoede is dat dit deur mense rondgestuur word wat net probeer om paniek te saai,” sê Naidoo. Hy sê die polisie is egter voorbereid en het die nodige planne gereed om in te gryp sou daar enige iets gebeur. “Ons kan nie sê dat daar enige waarheid in die gerugte steek nie, maar ons sluit nie die moontlikheid uit nie,” sê hy. Die International Cross-Border Traders Association Executive het intussen gesê indien daar wel enige waarheid steek in die gerugte dat buitelandse vragmotorbestuurders op 2 September aangeval gaan word, sal die instansie alle Suid-Afrikaanse vragmotors, busse en vlugte verhoed om grense na enige Afrika-land oor te steek.